
	Romanen er i hovedsak fri diktning, men bygger delvis på faktiske hendelser. Disse har jeg skaffet meg kunnskap om ved gjennomgang av politidokumenter og samtaler med prostituerte, halliker, politi, drosjesjåfører og sosialarbeidere ved uteseksjonen, barnevernskontoret og Oslo-prosjektet.

	I noen tilfeller er brukt dekknavn for å unngå en altfor nærgående identifisering av levende personer. Ikke minst gjelder dette de som svarte på Susannes Dagblad-annonser. Brevene er autentiske (og til beroligelse for avsenderne: nå brent).

	At Susanne i en periode tar kunder med til Ansgar misjonshotell, bygger også på en faktisk hendelse. Men episoden er flyttet 3 ½ år tilbake i tid: i realiteten fant den sted sommeren 1979.

	Under arbeidet har jeg hatt et overordnet mål: troskap mot virkeligheten - også der hvor personer og hendelser er oppdiktede. Samtidig som jeg takker alle som har hjulpet meg, beklager jeg at noen vil bli skuffet over resultatet.

	Søndag formiddag. Oktober. Klar, blå himmel. Sola i små strimer inn kjøkkenvinduet får støvet i rommet til å vibrere. De har spist sein frokost: te, bløtkokte egg og ristet loff. En prestestemme og orgelmusikk lavt ut av radioen. Sonja er 11 år og leser Onkel Toms hytte ved kjøkkenbordet. Hun legger boka fra seg og stirrer ut i rommet med øyne som er vendt innover, i en taus klage. Hvorfor blir Tom pisket? Hvorfor kan ikke menneskene heller hjelpe hverandre? Stille i kjøkkenet, bare langsomme lyder fra moren som forsiktig legger glass og bestikk i oppvaskkummen. Sonja vender blikket mot moren, kjenner blodet dunke mot det tørre svelget sitt. Hvorfor skal man leve hvis livet ikke er annet enn vondt? Som for Tom. Og som for. Mor. Verden er ubegripelig …

	Hun støtter hodet i hendene og stirrer ut vinduet som er grimete av gatestøv og regn. Hun svelger gråten og prøver å stenge ute bildene hun ser. Bildene av onkel Tom og moren.

	Tom blir pisket.

	Og moren har pisken inni seg.

	Hvorfor skal det være slik, tenker hun.

	Moren stirrer taust framfor seg. Hun gnir og gnir den samme koppen, som om den skulle ha en flekk bare hun kan se. Hun er blitt rund over skuldrene, flat over brystene og har pudret ansiktet med aske, synes Sonja.

	Si noe mor, tenker hun. Ikke bli syk igjen, men si hva jeg kan gjøre for deg og hva som er galt! Det er ikke sant at jeg er kjærlighetsløs, forstår du!

	Sonja går i angst for at moren skal bli syk. For så er det kanskje hennes tur til å bli sendt bort, slik den eldre søsteren ble. Hun er redd hver dag hun kommer fra skolen. For at moren skal sitte på golvet foran peisen og gråte inn i askehaugen, mens en mann med BARNEVERN skrevet på luen sin griper henne bakfra og sier hun må sendes bort. Fordi hun er så kjærlighetsløs at moren blir syk av det.

	Hun viker unna for det stive blikket fra moren. Det har en desperasjon som ligger utenfor fatteevnen hennes. Og når hun åpner munnen vet hun at spørsmålet er feil stilt og at det ikke lenger er mulig å stille rette spørsmål.

	– Skal jeg hjelpe deg med oppvasken, sier hun redd.

	– Takk, jeg vet jeg er en udugelig mor som ikke klarer husarbeidet, svarer moren stille. – Men må du minne meg på det. Hvorfor skal alle være så kjærlighetsløse i dette huset! Hvorfor kan ingen godta meg som jeg er! Stemmen ble hissigere.

	– Men jeg ville jo bare være snill!

	– Snill? Når ble man snill av å håne andre, tror du?

	Faen i svarteste helvete, tenker Sonja og ønsker hun var voksen. Da skulle hun ha tort å si det rett opp i ansiktet på dem. Hun stikker tommelen i munnen og kjenner en lusing synge mot kinnet.

	–Bare åndssvake suger på fingrene! roper moren oppspilt. 

	Dette ropet er det som for alvor flerrer stillheten og beveger faren opp fra den dype ørelappstolen han har søkt tilflukt i. Han blir stående stille foran dem, som et tungt, loddent dyr, og Sonja tenker at han står slik for å sette seg i respekt. Folk det står respekt av, trenger ikke skrike og bære seg. Er det derfor barn og mødre ofte skriker sånn, fordi de ikke har respekt med seg? Eller prøver han å bløffe? Hvorfor skulle ellers øynene hans flakke slik?

	Faren snakket alltid svært langsomt, og Sonja syntes han minnet om den messende prestestemmen i radioen da han sa bebreidende:

	– Du hisser deg opp over bagateller, Lisbeth!

	Der sa du noe dumt, tenkte Sonja. Hun visste at ingenting gjorde moren så rasende som når noen beskyldte henne for å ta på vei for bagateller.

	– Bagatell! hylte moren. – At min egen datter håner meg fordi jeg ikke klarer oppvasken! Hvis det er en bagatell for deg, Valdemar, sier det alt om den kjærlighetsløse kulden din. Det du egentlig vil ha sagt er vel at jeg burde komme meg tilbake til asylet, der jeg hører hjemme! Har man ikke vært psykotisk før, så skal man i alle fall få hjelp til det! Jaja, godt at man får hjelp til noe her i huset!

	Det rykket svakt i munnvikene hennes. Faren sto diger og urørlig som en elg i skogens dype snø, ute av stand til å få inn et ord i talestrømmen hennes. Sonja satt helt stille, kjente permen på onkel Toms hytte gli mellom svette fingre og tenkte det var dumt at vitenskapen ikke hadde oppfunnet Barnas Usynlighets-serum. For så kunne hun bare spist av det og fulgt med i alt, og skulle noen kjefte på henne, måtte de gjøre det ut i tomme lufta.

	Ved middagstid var de ikke kommet nærmere forsoning, tvert imot hadde Lisbeth knust to porselenskopper mot komfyren før hun gråtende inntok skredderstilling foran peisen. Da Sonja og faren et par timer seinere spiste middag, sluttet hun å gråte, kom ut på kjøkkenet og erklærte at en av feilene hennes var at hun ikke eide mage til å spise sammen med to kjærlighetsløse mennesker som valgte fiskeboller på en søndag, utelukkende for å vise hvilken dårlig husmor hun var.

	– Nå tar du litt vel hardt i, mumlet Valdemar. – Hold heller kjeft og få deg litt mat. 

	Han nikket mot en stol.

	– Nei takk, du, svarte Lisbeth med et uttrykk i øynene som om han prøvde å lure henne. – Det er som sagt grenser for hva jeg har mage til. Men dere har visst ikke slike problemer? 

	Hun stakk nesen helt opp i ansiktet til Valdemar, slik at han ikke lenger kunne få noe i munnen, og gjentok: 

	– Slike problemer er ukjente for dere? Maten smaker? Og magen har det bra? Dere har mage til dette òg?

	Sonja lukket øynene i angst. Hun hørte faren reise seg med et brak, slaget da hånden hans traff moren og raseriet:

	– Nå holder du kjeft! Eller skal du få oss på asyl, alle sammen!

	Sonja åpnet øynene. Faren satte seg, pustet tungt noen ganger, tok en munnfull som han gumlet på i det uendelige, inntil han ga opp og skjøv tallerkenen fra seg.

	Det la seg en tung tåke over øynene til Sonja. Det var aldeles stille i rommet, det var som om hun ikke lenger kunne tenke klart, fordi tåken også trengte seg inn i tankene hennes. Alt hun kunne se helt skarpt, var foreldrenes hatefulle blikk, som på en underlig måte var flettet inn i hverandre. Så hørte hun morens stemme, den var oppstemt og aldeles tydelig og først trodde hun at den ikke var virkelig, men bare inni hodet hennes.

	– Så onde dere er! 

	Moren virket triumferende.

	Var hun ond? Uklart tenkte Sonja at hvis hun straffet seg selv, ville de forstå at hun ikke kunne være ond. En ond var ond mot andre, aldri mot seg selv. Og kanskje ville de synes synd på henne og tenke at det egentlig var modig gjort å straffe seg selv. Men med hva? Det måtte være noe farlig, helst dødelig. Hun tenkte over alt sammen enda en gang, og så sto planen ferdig.

	På badet lette hun blant morens pilleglass til hun fant et som var merket «Oppbevares utilgjengelig for barn». Pillene var akkurat så vonde som hun alltid hadde forestilt seg piller, men hun drakk mye vann til og snart var pilleglasset tomt. Hun kikket på det et øyeblikk og lurte på om hun skulle dø med en gang, eller om hun kanskje hadde noen minutter igjen. Hun tok glasset med seg og satte det på kjøkkenbordet med et smell, like foran moren. Og så tenkte hun at hvis de ikke brydde seg nå, så var hun virkelig ond.

	Og da var det jo best for dem alle om hun døde.

	Oppstyret som fulgte, fikk Sonja nesten til å gråte av glede over at de brydde seg og av sorg over at hun skulle dø når de likevel var glade i henne. Moren klemte henne og gråt, og det siste hun husket var at hun lå i armene til moren, i baksetet, på vei til Legevakten.

	I drømmen var alt hvitt ganske lenge, men så falt hun hurtig mot bakken og våknet med et rykk hjemme på sofaen.

	Faren satt i en stol og moren lå i fanget hans som en skadeskutt fugl og pep forsiktig:

	– Herregud, jeg ble jo så lei meg i dag, Valdemar. Hvis du respekterer meg, så kaller du ikke slikt for bagateller, gjør du vel?

	Og så svarte faren, til Sonjas umåtelige overraskelse:

	– Nei, det er klart jeg ikke gjør.

	

	Særlig lett var det ikke på skolen heller. Sonja ble liksom aldri riktig populær. Hun tenkte ofte at det sikkert var hennes egen feil, for hun var så stille. Men det var hun bare for at de andre i klassen ikke skulle bli oppmerksomme på henne og le og kalle henne «datteren til Gaustad-kjerringa». Det var urettferdig, for moren hadde aldri vært på Gaustad. Men hun hadde sunget salmer i gatene på Fredensborg om nettene, og det var dessverre det hun var blitt kjent for. I lengden ble det litt ensomt å være så stille.

	Først da Sonja begynte i 6. klasse oppdaget hun hvordan hun i løpet av sekunder kunne bli midtpunktet ved å spille bajas i klassen. De andre lo. Hun fikk dem til å le. Hun ble ikke oversett lenger. Blikkene deres var lette å lese. Nysgjerrighet. Respekt. Noen ganger beundring. 

	Når hun hadde lagt seg om kvelden, gjenopplevde hun strekene sine, pønsket ut nye og tenkte oppspilt: Jeg er noe jeg også. Ingen kan nekte for det lenger! 

	Kjeftingen fra lærerne og brevene hjem var selvsagt leit, men mye bedre enn å bli sett på som et null, trøstet hun seg. Et større problem var at hun hele tiden måtte forsterke pøblingen sin for at klassen ikke skulle miste interessen. Nærmest i panikk smelte hun av en kinaputt i brøddeigen midt i en husstelltime, og etter det fikk hun skylden for absolutt alt som gikk galt. 

	I et friminutt kom en av guttene fra toalettet med en brukt gummi og tredde den på pekestokken. Og da rektor like etter slo den mot tavla for å gi klassen en innføring i matematikkens logiske bevisførsel, fikk de måpende elevene i stedet se et biologisk bevis: at sæd i løpet av minutter omdannes fra seigt- til tyntflytende. Da det gikk opp for rektor hva som piplet og rant nedover pekestokken, ba han Sonja følge med til kontoret. Hun fikk aldri noen forklaring på hvordan hun kunne stå ansvarlig for å ha plassert sæd i et kondom. Da hun nektet, skrev han et brev til foreldrene, som Sonja leverte til moren straks hun kom hjem. Under hele middagen hulket moren lavt, og tårene blandet seg med sminke før de dryppet ned i maten som hun satt og pirket i. Moren slapp ikke gråten løs før hun var kommet i skredderstilling foran peisen. Hendene åpnet og knyttet seg omkring det sammenkrøllete brevet og endelig utbrøt hun:

	– Valdemar. Din datter er psykopat!

	Sonja forsto at psykopat måtte bety noe negativt, ettersom moren sa din datter. Det gjorde hun alltid når det var noe å utsette på henne.

	         - Jaså, svarte faren uinteressert. - Hun er da vel så mye ditt produkt!

	    Sonja skjønte at ingen av dem ville ha ansvaret for henne.

	

	Foreldrene meldte Sonja inn i turnforeningen året etter, for at hun skulle få venner og positive interesser. 

	– Turn er dessuten sunt og utviklende, messet faren.

	Men hennes aktive periode kom til å vare bare noen få minutter.

	Hun befant seg plutselig helt bakerst i en lang rekke jenter som småjogget på stedet. En brå nervøsitet gjorde volter i magen: de skulle vel ikke over den jævlige, digre hesten med trebein som skulte tungt mot henne fra den andre siden av salen?

	Jo, de skulle. Instruktøren skrek Jah! og dette Jah! kom som et så brutalt knurr fra dypet av magen hans at Sonja stivnet og hvisket til seg selv: du kan iallfall bare glemme å spille bajas for å komme deg ut av saksa. 

	Rekken strakte seg ut, fikk liv, musklene i jentenes bein flettet seg sammen under den glatte huden, mens føttene slo som stempler mot det endeløst lange golvet. Så smalt bein i rask rekkefølge mot springbrettet, kjapt som en maskingevær-salve, mens kroppene roterte stilrent i lufta. På andre siden av det livsfarlige apparatet gjenvant de på en mirakuløs måte balansen og sto i den gråhvite matten, dirrende som piler i en blinkskive.

	Herregud, hun som hadde trodd at dette var et parti for nybegynnere! Og nå var det øyeblikkelig hennes tur! Ryggraden ble kald som et frossent vannrør, hun jogget langsomt mot garderoben mens hun dro fælt på det ene beinet, og noen minutter seinere var hun ute av turnhallen for godt.

	Tåken hadde lagt seg mellom husene og bilene. De ble så enorme at de forminsket henne. Hun var dum i alt. Dum og ensom. Men hun kunne ikke dra hjem allerede nå. Så lo hun høyt og tilgjort som en klovn. Hun hadde hundre spenn i lommen. Medlemskontingenten. Det lille underslaget gjorde henne i godt humør. Og nå ble det ikke noen neste gang. Hehe. Helt kørka kunne hun tross alt ikke være, trøstet hun seg. Sleipt var det jo. Men bedre å være sleip enn dum, helt opplagt. En sleiping var iallfall fryktet av folk. Du tvang dem til å ta deg alvorlig.

	Hun ruslet opp Grensen, tok ned Akersgata og oppdaget brått at hun sto på Egertorget. En utsyra type med fettete hår og shetlandsgenser kom helt bort til henne og hvisket:

	– Vil du smake no godt?

	Angsten dunket i blodet, hun løp nedover Karl Johan. Utenfor Scotsman stoppet hun, nølte lenge i døra, men fant et ledig bord i det mørke kjellerlokalet, helt inntil trappen.

	Straks etter slo fire gutter seg ned ved bordet. Hun tenkte at de godt kunne ha spurt om lov først. Men så begynte de å prate til henne, og da ble hun flau over den smålige tanken sin. Typene kunne være rundt tjue, kanskje tjuefem. En som het Monty var den tøffeste. De var visst gamle kompiser, i alle fall ble hun glad over at de gadd snakke til henne, treige frøet. Hun lurte på om hun skulle si mye, for ikke å virke kjedelig; eller om hun kanskje skulle være mest taus, for ikke å si noe dumt. Hun valgte det siste, for tause mennesker kunne bli oppfattet som særlig mystiske og interessante hadde hun lest et sted. Men tausheten alene kunne sikkert ikke virke særlig mystisk, derfor lo hun aldri av vitsene deres, men nøyde seg med å smile sorgfullt, samtidig som hun prøvde å stirre innover i seg selv. Dette siste hadde hun hørt kunne virke tiltrekkende på menn. Kunne de bare like henne. Hun ville ikke latt det bli til noe mer. Ikke i det hele tatt, sa hun til seg selv.

	Sonja drakk ut colaen og ville gå, men Monty fylte opp glasset hennes fra halvliteren sin. Øl var bånn, men ville de geme typene ha henne der, så gjerne for henne.

	Da hun etter fire timer fór på dør, med hodet fylt av unnskyldninger for mistenksomme foreldre, hørte hun Monty rope bak seg:

	– Du finner oss her!

	

	Dagen etter ringte Sonja turnforeningen og fikk til sin glede vite at partiet hennes hadde trening igjen allerede neste kveld. Da var hun på plass på Scotsman, med den lille bagen sin proppfull av treningstøy. Slik kom hun seg på Scotsman to ganger i uka. Men det ga mersmak og i oktober sa hun til foreldrene at hun ifølge treneren var en så sjelden naturbegavelse at han gjerne ville gi henne et spesialprogram en tredje dag i uka. Spesialprogrammet ble i sin helhet utført på Scotsman. Hundrekroningen var vekk etter to uker, men hun tigget seg til flere: til turnsko, en mulig treningssamling i Danmark, gave til trenerens femtiårsdag. Da hun ikke klarte å bløffe foreldrene lenger, ble hun avslørt med hendene dypt begravd rundt noen tiere i farens røkejakke.

	Moren ringte selv til turnforeningen. Med et ironisk sideblikk på Sonja kvitret hun:

	– Unnskyld meg, men jeg har fått opplyst at en sjelden naturbegavelse ved navn Sonja Holthe er medlem hos dere. Medfører det riktighet?

	Pause. Sonja vred seg. Jaja, hun kunne ikke skylde på andre.

	Så var damen i turnforeningen der igjen. Stemmen hennes var svært spiss og Sonja hørte hvert ord:

	– Vi kan dessverre ikke finne det navnet. Og for alt vi vet kan hun gjerne være en naturbegavelse. Men ikke i turn, for der er begavelsene så sjeldne at vi kan telle dem på en hånd.

	Moren skrek av latter, som om hun nettopp hadde hørt århundrets vits. Hun ble stående med røret i hånden, og da hun endelig fikk pusten igjen, stønnet hun lavt:

	– Hørte du, Sonja. Du er kanskje en naturbegavelse likevel! Spørsmålet er bare: i hva?

	Moren strøk det pistrete håret vekk fra pannen og lo igjen. Sonja syntes det var en uhyggelig latter. Den hadde liksom en flortynn hinne mellom seg og gråten.

	På denne tiden fikk foreldrene ekstra lite tid til Sonja. Faren hadde tidligere drevet med tepper, men nå startet han eget firma i alarmsystemer: A/S Alarmknappen.

	Sonja forsto at forretningen gikk så det suste fra første dag. Når faren en sjelden gang var hjemme, snakket han oppglødd om at de skulle flytte i enebolig. Det var noe barnslig og rørende over iveren hans som hun aldri hadde sett før. Var det fordi forretningen gikk så bra? I alle de år hun kunne huske hadde han slitt som en hest med tepper som ingen ville kjøpe. Var det derfor han alltid hadde hatt et dødt skall over øynene? Men det hadde han ikke nå. Øynene hans var helt nakne og i pupillene satt en liten tagg som bet seg fast i henne. Husker du ennå i sommer, sa øynene.

	Angsten og hemmeligheten i blikket hans gjorde henne ulykkelig på en helt ny måte.

	Etter skandalen med turnforeningen ga foreldrene opp å melde Sonja inn i noen som helst form for fritidsaktivitet. De ble dessuten så opptatte med flyttingen at de helt glemte 14-årsdagen hennes. Det kjente hun som en besk smak i brystet, men hun feiret den i stedet på Scotsman, det nye stamstedet sitt. Monty kysset henne før hun gikk hjem den kvelden. De sandpapirtøffe kjakene hans minnet henne om at det hadde ingen mann gjort før

	- bare små guttunger. 

	Før Sonja sovnet kjente hun kysset som en søt stramming i kroppen. Hun lukket øynene og så Monty for seg, helt klart. Han strøk henne lenge over kinnene og brystene og sa flere ganger: Du er så god! Så kjente hun at hun strøk seg over hoftene og at fingrene fant fram til det hemmelige, varme punktet som hun nylig hadde oppdaget. Hun gned det forsiktig.

	Omsider kjente hun kroppen bli spent som en bue, mens den strakte seg mot en topp i et landskap av tinder som hun ennå ikke kunne nå.

	

	Morens depresjoner var alltid verst i den mørke årstiden, og denne høsten ble ikke noe unntak. Bortsett fra at hun nå satt foran en peis på Nordstrand i stedet for Fredensborg, var symptomene de samme. Sonja tenkte ofte at moren var koplet til Livet med altfor mange volt, og at nervetrådene hadde viklet seg ut av isolasjonen sin og lå hudløse … Altså skulle det ikke rare nøkket til for å gi henne en trøkk som kortsluttet alt. Noen syntes at moren var kald. Men det var tvert om, helt sikkert.

	Du er jo egentlig varm, muttern! Men du leker gjemsel med oss. Og fordi vi ikke leter etter varmen din, maser du om at da har vi heller ikke fortjent den. Kryp ut av skallet ditt, muttern! Vi biter nemlig ikke!

	Men hver gang Sonja prøvde si det til moren, vokste ordene seg store og tykke og satt fast dypt inne i henne. 

	En dag reiste moren seg fra skredderstillingen foran peisen og tok ansiktet hennes mellom hendene sine. Hun gråt ikke og øynene var fylt av et hemmelig lys da hun hvisket:

	– Ungen min. Kjære, kjære ungen min!

	Mer skulle det ikke til. Sonja kjente gråten presse på fordi moren sa «kjære, kjære ungen min!». Men gråten kom ikke. Hun følte den bare som et sakte, drønnende sus mellom ribbeina.

	Moren satt mye og gråt foran peisen vinteren 1978. Og hver gang Sonja kom fra skolen og fant henne slik, tenkte hun: Neste gang stikker jeg! Men det gjorde hun ikke. Ikke lenger enn til Scotsman. Eller en snackbar.

	Og så hjem igjen.      .

	Med tanken som en krok i hodet: Jeg kommer ikke løs. Ikke i ville helvete.

	

	*

	

	Endelig tok Sonja en beslutning. Hun kom fra skolen og i entreen hørte hun høye hulk fra stua. Faen, så har du altså ikke laget middag. For det greier du ikke når du har tørna. 

	Sonja kjente en djevel krype gjennom hodet da hun rev opp stuedøra og ropte:

	– Hei gamla! Og middagen står på bordet, ser jeg? 

	Moren reiste seg uendelig langsomt fra skredderstillingen foran peisen, kom mot henne, men stoppet like ved det nye gullfisk-akvariet i lysegrønt glass. Hun hadde et gnagende forpint uttrykk i øynene og Sonja smilte ondt. Det var godt og sårt på samme tid. Strupehodet verket så underlig. Men hun var ikke lenger en liten jentunge som fant seg i hva som helst, det hadde de bare godt av å få merke. Dessuten var hun blitt høyere enn moren, det ga henne en barnslig følelse av makt. Halsen var tørr som mel, likevel var hun ikke det minste redd da moren åpnet munnen.

	– Du vet hva du gjør! skrek moren hysterisk. – Du spør etter middag bare for å tråkke på meg! For å bevise at jeg ikke duger som mor! Men heller skulle vært innesperret på asylet!

	Hun så på Sonja med rustne øyne. Kroppen hennes skaket og hun sjokket mot telefonen, som om den var et nerveberoligende middel. Morgenkåpen hang som et bedrøvelig slep etter henne.

	Endelig en grunn for å stikke! Og når faren nå fikk høre den skrikebøtta i telefonen, ville han sikkert forstå hvorfor hun stakk av banen.

	På rommet sitt tømte Sonja ranselen for bøker og fylte den med undertøy, sokker, en genser og toalettsaker. Deretter snek hun seg innom foreldrenes soverom og tok fire hundre kroner fra morens nattbord.

	Himmelen lå blek og lav over den hvite snøen. Etter flere dagers mildvær hadde vinteren igjen kastet seg over byen. En østlig vind boret klørne sine i henne og en blodrød solskive hang lavt over åsene, halvt oppspist av det nedfrosne landskapet. Og fordi alt var så ødslig og forferdelig kaldt, og fordi hun visste at hun aldri ville vende frivillig tilbake, ble hun nesten fra seg av angst og ensomhet og selvmedlidenhet. Et sekund stoppet hun og tenkte at det kanskje likevel var best å gå hjem. Men så tok hun en rask beslutning, gikk ned Freidigveien og forbi skolen, tok til høyre i Ekebergveien og trakk strikkelua ned i øynene. I fall faren skulle sitte i det lange toget av biler som kjørte forbi, med knasende piggdekk og mysende øyne.

	Sonja kom inn på Bråten stasjon samtidig med trikken. Tyve minutter seinere var hun på plass på Scotsman.

